वास्कोः गोंय दर्यादेग विभाग वेवस्थापन प्रधिकरणाच्या अधिकाऱ्यांनी गोंयचो एकवोटच्या कागाळीची दखल घेतना बुधवारा वेळसांवां भेट दिवन रेल्वेमार्ग दोट्टीकरण कामाची पळोवणी केली. ह्या वेळार आदल्यो आमदार एलिना साल्ढाणा हांणी रेल्वे कडेन जमनीच्या मालकीची कसलींच कागदपत्रां नासतना, रेल्वे बेकायदोपणान कामां मुखार व्हरत आशिल्ल्याचो आरोप केलो.
 मजगतीं, रेल्वे विकास निगम लिमिटेडान आरोप भायरातना आमी काम करतना कसलेंच उल्लंघन केल्लें ना. ताका लागून आमचीं कामां सुरूच उरतलीं अशें स्पश्ट केलें.
 रेल्वेमार्गाचे दोट्टीकरण करतना वेळसांवां रेल्वेन पाणथळां पुरयल्यात. तशेंच पावसाच्या कामाचो निचरो करपी वाटो बंद केल्यात. ताका लागून पावसाळ्यांत हुंवार येवपाची भिरांत थळावे व्यक्त करतात. ह्या बांदकामा संबंदी रेल्वे कडेन कसलींच कागदपत्रां नाशिल्ल्याचो दावो थळाव्यांनी केला. ते खातीर थंय सेगीत वाद घडपाचे प्रकार घडटात.
 थंयच्या बांदकाम प्रकरणांत गोयचो एकवोटान गोंय दर्यादेग विभाग वेवस्थापन प्राधिकरणा कडेन कागाळ केल्ली. ते कागाळेचे दखल घेतना प्राधिकरणाच्या अधिकारी वर्गान थंयच्या कामाची पळोवणी केली. थंयच्या थळाव्यांची मतां समजून घेतलीं. ह्या प्रकरणांत ते रोखडेच अहवाल सादर करतले.
 आदल्यो आमदार एलिना साल्ढाना हांणी रेल्वेचेर कांय आरोप केल्यात. रेल्वेन बेकायदोपणान कामां सुरू केल्यांत. तांचे कडेन कागदपत्रां नात. रेल्वे विकास निगम हें गोंय दर्यादेग विभागा वेवस्थापन प्राधिकरणा परस श्रेश्ठ आसा? अशें आपणें रेल्वे अधिकाऱ्यांक विचारलें तेन्ना तांचे कडेन जाप नाशिल्ली, असो दावो साल्ढाणा हांणी केलो.
 काँग्रेस फुडारी ओलेंसिओ सिमोयश हांणी रेल्वे ज्या वाठारांनी काम करता तो भाग सीआरझॅड खाला येत आशिल्ल्याचो दावो केला. उदका स्रोत विभागान हे सुवातेची पळोवणी केल्ली ना, वा खंयच्याय विभागा कडल्यान कसलीच परवानगी घेतिल्ली ना. रेल्वेच्या बांदकामाक लागून पावसाळ्यांत अरबी दर्यांत वचपी उदक आडावतले अशी भिरांत तांणी उक्तायली. गोंय दर्यादेग विभाग वेवस्थापन प्राधिकरण आनी उदका स्रोम विभागाच्या अहवाला उपरांत अमी फुडली पावलां उबरतले अशें तांणी स्पश्ट केलें.
 रेल्वे विकास निगमाच्या अधिकारीन मात थंयच्या रहिवाशांनी गोंय दर्यादेग विभाग वेवस्थापन प्राधिकरणाची दिशाभूल केल्ल्याचो दावो केला. थंयचे उदक आडायत आशिल्ल्याचो दावो करतात. पूण थंय आशिल्ल्या ल्हान पुलाची लांबाय आनी रुंदाय वाडयतात. ताका लागून थंयच्या उदकाचो निचरो जलदगतीन जावपाक मजत जातली. आमी उदक आडावंक ना वा पर्यावरणाचेर कसलोच परिणाम केल्लो ना. थंयच्या ल्हान पुलाचेर जे पायप घाल्यात ते आमी काम पुराय जाले उपरांत रोखडेच काडटले अशें तांणी स्पश्ट केलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 